Sted: Hotel Margrethe Gadbjerg d. 29-03-2012

**Bestyrelsen:**

Efter generalforsamlingen d. 25-03-2010 fortsatte bestyrelsen uændret med Christen som kasserer og Hans som sekretær samt Ole, Dennis og Jens Karl som menige medlemmer. Erik Tang som næstformand og undertegnede som formand.

**Vandværket:**

Vandværket har i 2011 udpumpet 64.842 m3

og solgt 64.482 m3

det giver et spild på 360 m3 svarende til 0,6 %

Det har igen været et foretagsomt år. Der er udarbejdet plan for forsyningsområde, og denne plan er nu godkendt af Vejle Kommune.

**Ledningsnettet:**

Vi startede året med projektering af en ny forsyningsledning 1,8 km fra Sejersmosevej til Engvej med 8 potentielle forbrugere, dog endte kun 2 med at tilslutte sig.

Den ny ledning må dog vurderes som positiv for forsyningssikkerheden idet den fungerer som ringforbindelse, så vi kan forsyne den anden vej rundt i tilfælde af større brud og reparationer.

Der har i årets løb været en del ledningsbrud, og som det ser ud kommer disse i klumper. – 19/9 i Tofthøj, 21/9 i Tøsby, 23/9 Engvej, 29/9 Langgade.

**Værket:**

Efter installation af de nye udpumpningspumper og styring i 2010 sparer vi 20-25 % strøm. Det daglige tilsyn med driften af værket på Pc’er, har i flere tilfælde forhindret stop i forsyningen.

Med IT styring er følsomheden dog blevet større. Den 3/5 blev værket stoppet, da et lynnedslag trods investering i diverse trancientbeskyttelse gik via rentvandstanken og smadrede styringen.

Forsyningen blev dog kun afbrudt i 20 min. pga. hurtig indsats fra elektriker og ingeniør firmaet SAAP, som sammen fik etableret manuel drift imens styringen blev repareret. - Ved manuel drift håndreguleres udpumpningstrykket, i dette tilfælde i 7 timer.

Vi har siden marts 2012 fået etableret en kontakt, så vi kan køre 2 pumper manuelt.

**Boringer:**

Boring 1,2 og 3 ingen hændelser i 2011.

Vedr. boring 4 i skoven, fik vi i 2011 tilladelse til prøvepumpning. Der er efterfølgende blevet pumpet i 3 uger med 26 m3 i timen, afledt til en bæk i skoven.

Miløcenter Ribe og Kemic har udtaget og lavet grundige analyser af vandkvaliteten.

Resultatet viser, at der er rigeligt med vand af en god kvalitet. Dog skal der etableres en anden rensning end den vi anvender i dag, da der er mere jern og mangan i vandet, endvidere er der metan, som skal ”blæses af”.

Som følge af resultatet, har vi søgt om tilladelse til endnu en boring ca. 40 m fra den første boring i skoven. Denne boring er pt. 29/3 2012 i offentlig høring. Tilladelse forventes givet i april 2012.

**Vandkvaliteten:**

Der er i årets løb udtaget 6 vandprøver og alle vandprøver overholder grænseværdierne.

Bam indholdet i det udpumpede vand er i december 2011 målt til 0,04, altså et fald fra 0,08 i 2010.

Med hensyn til analyser har vi pr. 01-08-2011 skiftet analysefirma fra Eurofins til Agro lab, som vandrådet i Vejle Kommune har indgået en 3 årig prisaftale med, ca. 40 % besparelse i forhold til Eurofins.

**Tiltag:**

I marts 2011 påbegyndte vi udskiftningen af alle forbrugsmålere, og det er hensigten at alle skal udskiftes over de næste 3 - 4 år.

Med boring nr. 2 i skoven er det hensigten, at vi skal udnytte disse 2 boringer, som ligger beskyttet og omkranset af skov og derfor direkte overholder de nye krav om en 25 m radius til dyrkede arealer.

Der skal ledningsføres en ny hovedforsyning til vandværket og etableres den nødvendige rensning på værket, i alt en pris på anslået 1.6 mil.

Dette har vi råd til uden at ændre på vandpris og takster.

Vi har stadig ønske om etablering af gensidig nødforsyningsledning med Givskud Vandværk.

Vi har udarbejdet en mini Beredskabsplan med de mest relevante tlf. nr. og e-mail-adresser, hvis uheldet skulle ske mht. forurening af drikkevandet eller andet.

Det er aftalt at sekretæren tager sig af kommunikationen udadtil.

**Tilslutninger 2011:**

Der har været 3 tilslutninger i 2011, Metha Mariahjemmet samt 2 på Engvej.

**Takstblad og vandpris:**

Fortsætter uændret

**Tilsyn:**

Vi havde tilsyn fra Miljøcenter Ribe 25-08.

De tog billeder af boringer m.m. og fik kopier af borerapporter fra boringerne.

**Ændring af selskabsform:**

Med hensyn til selskabsform har vi arbejdet med ændring fra IS til A.m.b.a.

Og forventer dette gennemført ved denne generalforsamling, samt extra ordinær generalforsamling d. 04-04-2012.

**Afslutning:**

Til slut vil jeg takke alle i bestyrelsen for et godt samarbejde.

Tak til Give Vandværk for et godt samarbejde med regnskabet.

Revisorerne skal også have tak for veludført arbejde og ikke mindst håndværkerne, for at stå til rådighed både tidligt og sent.

Jens Ole Madsen